钦定古今图书集成/方舆汇编/职方典/第1093卷 > 《泰宁县志》
## 钦定古今图书集成/方舆汇编/职方典/第1093卷 > 《泰宁县志》

设驻防武弁领兵三百五十员于泰。每年费饷六千馀金。顺治十三年八月，邑令王《誉命》奉

旨详撤。非谓泰不必有武备也。乡勇保甲足以固圉。

历有成效。且地居邵、建之间，两路勍兵，犄角雄峙，相去匪遥，呼吸易应故也。至于在官之民壮，例所有者明曰“民兵” ，然更变不一。弘治五年五百二十一名，正统四年减至四百名，十五年又减至二百五十名。分为鼓吹手者五十，守四门者各二十五，守安仁、梅口、大田、开善四隘者各二十五，每名工食七两二钱。此皆《四差》内之机银也。设演武场于西郊，俾之习武，后则只勾摄于乡，直宿于堂，守御之事全不与焉。想非先王立法意也。故裁至一百二十名。

皇清更名曰“民壮。”顺治十八年，裁至六十名。康熙年，

间经制，只准八名，旋复至六十六名。《泰》之名为“乡勇” 者，因丙戌以后，数年草寇蜂起，驻防之兵，

不欲战，援剿之兵则难待。民自冒死冲锋，屡屡收功，有事则农为兵，无事则兵归农，各自为卫，不支工食，祗以固圉，亦不听调。泰之武备修矣。古谓“得一贤令，如得胜兵三百。” 於戏！贤令岂仅三百胜兵足拟之也哉！